b'\n_START_ARTICLE_\nPles v Trnovem\n_START_SECTION_\n1. dejanje\n_START_PARAGRAPH_\nBogati \xc4\x8ce\xc5\xa1novar je \xc5\xbee pred \xc4\x8dasom sre\xc4\x8dal Abrahama, daje ga revma, a je \xc5\xa1e postaven dedec, udarjen na lov in na \xc5\xbeenske. Tudi te ga oblegajo, \xc5\xa1e posebej romanti\xc4\x8dna Mica in odlo\xc4\x8dna Mina. \xe2\x80\x93 Stari dobi gore\xc4\x8de ljubezensko pismo, podpisano s\xc2\xa0\xc2\xbbtvoja M\xc2\xab\xc2\xa0in je takoj ves pokonci \xe2\x80\x93 le katera bi bila ta M? Z zvija\xc4\x8dnim manevrom se prepri\xc4\x8da, da nista to ne Mina na Mica; po pogovoru s sinom, ki govori, da se bo o\xc5\xbeenil, pa se mu zabliska: pismo je bilo namenjeno sinu, pisala pa ga je Selanova Metka, sinovo dekle! Toda stari podjetne\xc5\xbe sklene, da bo sina izpodrinil, dekle mora biti njegovo. Pri sre\xc4\x8danju z Metko se torej dela, da je bilo pismo namenjeno njemu, dekletovi pla\xc5\xa1ni ugovori da so le znak njene srame\xc5\xbeljivosti, \xc4\x8dim prej bosta \xc5\xa1la pred oltar. Mlada dva obupujeta, ko se Metka spomni zvija\xc4\x8de, s katero se bo ubranila o\xc4\x8deta in si priborila sina: navidez bosta oba pristala na o\xc4\x8detovo snubitev, Metka pa bo starino neusmiljeno gnala po hribih in na plese, dokler ne bo spoznal, da stare kosti niso za mlado kri. Na plesu v Trnovem \xc4\x8dez dva tedna mora biti stvar \xc5\xbee odlo\xc4\x8dena.\n_START_SECTION_\n2. dejanje\n_START_PARAGRAPH_\nNa plesa Mina in Mica, divje ljubosumni druga na drugo, slo\xc5\xbeno oprezujeta za \xc4\x8ce\xc5\xa1novarjem in se zgra\xc5\xbeata nad njegovo norostjo, saj mora reve\xc5\xbe kar naprej plesati, obljubljena pa mu je tudi hoja na Triglav, \xc5\xbee za naslednji dan. Stari stiska zobe, a se hrabro dr\xc5\xbei, \xc5\xa1e posebej potem, ko ga slovesno sprejmejo v sinovo dru\xc5\xa1tvo Mladost. Toda pri val\xc4\x8dku ga Metka tako zavrti, da ob posmehu navzo\xc4\x8dih lopne po tleh in se udari v koleno. Zato raje prisede k Tonetu, po\xc4\x8dasi se mu jasni, da ga imata mlada za norca, to spoznanje pa Tone, zakrknjen samec, le \xc5\xa1e utrjuje. Prisedeta Mina in Mica, obe se tako vneto pulita zanj, da si nazadnje sko\xc4\x8dita v lase, stari pa \xc5\xa1epaje pobegne.\n_START_SECTION_\n3. dejanje\n_START_PARAGRAPH_\n\xc4\x8ce\xc5\xa1novar je na mo\xc4\x8d zadovoljen sam s seboj, naklepa ma\xc5\xa1\xc4\x8devanje: ne da se, oba, sina in Metko, bo spravil na kolena! Za zve\xc4\x8der pripravlja slovesnost, gostje bodo in harmonika tudi, mladima pa naravnost pove, da bosta zdaj plesala, kakor bo on godel \xe2\x80\x93 \xc4\x8de sinu ni prav, lahko kar gre, ampak brez ficka! Pridrvita Mina in Mica, v\xc4\x8deraj\xc5\xa1nji polom jima je dal novo upanje, jezikata in si o\xc4\x8ditata, odrivata druga drugo in sta na tem, da se spet spoprimeta. Tedaj udari \xc4\x8ce\xc5\xa1novar po mizi: \xc5\xa1tel bo do tri in \xc4\x8de bo katera potem \xc5\xa1e tu, jo bo vrgel skozi okno! Mica se prestra\xc5\xa1eno umika in na tri pobegne, bojevita Mina pa se izprsi pred njim:\xc2\xa0\xc2\xbbVzemi me \xe2\x80\x93ali me ubij!\xc2\xab\xc2\xa0Njena koraj\xc5\xbea je \xc4\x8ce\xc5\xa1novarju mo\xc4\x8dno v\xc5\xa1e\xc4\x8d, a tedaj prideta oba mlada, za njim pa \xc5\xa1e Tone pri\xc5\xbeene prepla\xc5\xa1eno Mico. Kot nala\xc5\xa1\xc4\x8d, da stari izpelje svoj na\xc4\x8drt:sin naj se le \xc5\xbeeni, toda s tisto, ki mu jo bo izbral on-\xc4\x8de ne, pa naj \xc5\xbeivi ob svojem, v rev\xc5\xa1\xc4\x8dini, ali pa \xc4\x8daka na njegovo smrt! Lojzetu je Metka vse, pripravljen je tudi na rev\xc5\xa1\xc4\x8dino, toda dekle take \xc5\xbertve ne more sprejeti, raje bo \xc4\x8dakala, pa magari dvajset, trideset let. Mlada si med solzami obljubita ve\xc4\x8dno zvestobo in poklekneta pred strogega o\xc4\x8deta \xe2\x80\x93 ta pa ju pred pri\xc4\x8dami zaro\xc4\x8di in se hahlja: pa ju je le spravil na kolena! A to \xc5\xa1e ni vse, tudi on potrebuje gospodinjo in izbral je Mino, ki je mo\xc4\x8dna in neustra\xc5\xa1na kakor medvedka, Mico pa naj vzame Tone, da bo imel na stara leta red. Tone jo pobri\xc5\xa1e, a Mica zdrvi za njim, ga ujame in ga pripelje ukro\xc4\x8denega nazaj, med vsemi tremi pari bo zdaj tekma, kateri bo prej zibal. Mlada srame\xc5\xbeljivo priznata, da sta \xc5\xbee naro\xc4\x8dila, kar \xc4\x8ce\xc5\xa1novarja neznansko razveseli, napije na zdravje trnovskih deklet in na novi zarod. Vse se kon\xc4\x8da s petjem, harmoniko in vriskanjem.'